
LATVIJAS  REPUBLIKAS  MINISTRU  KABINETS

2007.gada 10.jūlijā
Noteikumi Nr.484
Rīgā
(prot. Nr.40  1.§)

Kārtība, kādā publisko informāciju par Eiropas Savienības struktūrfondu un Kohēzijas fonda projektiem 
Izdoti saskaņā ar

Eiropas Savienības struktūrfondu
un Kohēzijas fonda vadības likuma
18.panta 7.punktu

1. Noteikumi nosaka kārtību, kādā Eiropas Savienības struktūrfondu un Kohēzijas fonda (turpmāk – Eiropas Savienības fonds) vadības nodrošināšanā iesaistītās institūcijas publisko informāciju par Eiropas Savienības fondu projektiem (turpmāk – projekts).

2. Atbildīgā iestāde vai sadarbības iestāde divu nedēļu laikā pēc tam, kad tā ar Eiropas Savienības fonda finansējuma saņēmēju (turpmāk – finansējuma saņēmējs) noslēgusi civiltiesisko līgumu vai vienošanos par Eiropas Savienības fonda projekta īstenošanu, publisko informāciju par projektu.

3. Informāciju par lielo projektu atbildīgā iestāde vai sadarbības iestāde publisko divu nedēļu laikā pēc tam, kad saņemts Eiropas Komisijas lēmums par lielā projekta finansēšanu. 

4. Atbildīgā iestāde vai sadarbības iestāde savā mājas lapā internetā ievieto saiti uz vietu attiecīgā projekta iesniedzēja mājas lapā, kur ievietota informācija par projektu.

5. Atbildīgā iestāde vai sadarbības iestāde savā mājas lapā internetā publisko šādu informāciju par projektu:

5.1. finansējuma saņēmējs (fiziskās personas vārds, uzvārds vai juridiskās personas nosaukums un juridiskā adrese);

5.2. projektā iesaistītie partneri;

5.3. projekta nosaukums;

5.4. projekta īstenošanas vieta (pašvaldības nosaukums vai plānošanas reģions);

5.5. projekta apstiprināšanas datums;

5.6. darbības programmas papildinājumā paredzētā Eiropas Savienības fonda aktivitāte vai apakšaktivitāte, kuras ietvaros piešķirts Eiropas Savienības fonda finansējums;

5.7. kopsavilkums par projekta ietvaros veicamajām darbībām;

5.8. projekta kopējās attiecināmās izmaksas un publiskā finansējuma apmērs (norāda Eiropas Savienības fonda līdzfinansējumu un nacionālo līdzfinansējumu – valsts budžeta līdzekļus, tajā skaitā valsts budžeta dotāciju pašvaldībai vai pašvaldības budžeta līdzekļus);

5.9. projekta īstenošanas laiks mēnešos.

6. Atbildīgā iestāde vai sadarbības iestāde šo noteikumu 5.punktā minēto informāciju aktualizē 10 darbdienu laikā pēc tam, kad stājušies spēkā grozījumi projektā, un norāda aktualizēšanas datumu, ja grozījumi attiecas uz šo noteikumu 5.punktā minēto informāciju. Lielajiem projektiem norāda arī datumu, kad veikti grozījumi Eiropas Komisijas lēmumā par lielā projekta finansēšanu, un lēmuma numuru.  

7. Atbildīgā iestāde vai sadarbības iestāde triju darbdienu laikā pēc šo noteikumu 5.punktā minētās informācijas ievietošanas mājas lapā internetā vai aktualizēšanas par to elektroniski paziņo vadošajai iestādei un norāda saiti uz publikāciju atbildīgās iestādes vai sadarbības iestādes mājas lapā.

8. Vadošā iestāde divu darbdienu laikā pēc šo noteikumu 7.punktā minētā paziņojuma saņemšanas nodrošina saites ievietošanu Finanšu ministrijas administrētajā Eiropas Savienības fondu mājas lapā internetā (http://www.esfondi.lv) uz publikāciju atbildīgās iestādes vai sadarbības iestādes mājas lapā internetā.

9. Atbildīgā iestāde vai sadarbības iestāde un vadošā iestāde informāciju par projektu papildus var publiskot arī citos plašsaziņas līdzekļos atbilstoši šo noteikumu 2., 3. un 5.punktam.

